РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/402-13

25. октобар 2013. године

Б е о г р а д

ЗАПИСНИК

18. СЕДНИЦЕ ОДБОРА ЗА ЗДРАВЉЕ И ПОРОДИЦУ

ОДРЖАНЕ 24. ОКТОБРА 2013. ГОДИНЕ

Седница је почела у 14,30 часова.

Седници је председавао проф. др Душан Милисављевић, председник Одбора.

Седници су присуствовали чланови Одбора: проф. др Милета Поскурица, др Предраг Мијатовић, др Милан Кнежевић, мр др прим. Љубица Мрдаковић Тодоровић, мр фарм. Живојин Станковић, Небојша Зеленовић, Мирјана Драгаш, др Санда Рашковић Ивић, проф. др Жарко Кораћ, др Никола Јовановић и Љубица Милошевић.

Седници Одбора су присуствовали заменици одсутних чланова Одбора: др Нинослав Гирић (др Бранислав Блажић), Весна Јовицки (проф. др Зоран Радовановић) и Милица Војић Марковић (др Марко Јакшић).

Седници није присуствовао члан Одбора: др Владимир Гордић, нити његов заменик.

Поред чланова Одбора седници су присуствовали народни посланици: Гордана Чомић и Иван Карић.

Седници су присуствовали и министар здравља проф. др Славица Ђукић Дејановић, помоћници министра Славка Лакићевић и др Зоран Вучић, посебни саветник министра Светлана Врга, саветник за медије Слађана Поповић Тарлаћ, извршни директор у Републичком фонду за здравствено осигурање др Зоран Влаховић; директор Института за јавно здравље ''Др Милан Јовановић-Батут'' др Драган Илић, помоћник Покрајинског секретара за здравство, социјалну политику и демографију др Данијела Станковић Баричак и помоћник директора Лекарске коморе Србије проф. др Јасмина Кнежевић.

На предлог председника Одбора, једногласно, усвојен је следећи:

Д н е в н и р е д

1. Информација о раду Министарства здравља за период април-јун 2013. године;
2. Информација о раду Министарства здравља за период јул-септембар 2013. године;
3. Информисање Одбора о употреби генетски модификоване хране и њеном утицају на здравље људи;
4. Разно.

Пре преласка на разматрање утврђеног дневног реда, усвојени су, без примедаба, записници 16. и 17. седнице, одржане 16. јула и 12. августа 2013. године.

Предраг Мијатовић је пре почетка разматрања прве тачке дневног реда изнео примедбу да је седница сазвана без консултације председника Одбора са својим замеником, након чега је председник Одбора проф. др Душан Милисављевић указао на одредбе члана 70. Пословника Народне скупштине, према којима председник одбора сазива седницу и председава седници одбора, без обавезе консултовања са замеником одбора, али је нагласио да ће убудуће посредством службе одбора а пре заказивања седнице, обавестити све посланичке групе заступљене у Одбору о времену одржавања седнице и предлогу дневног реда.

На предлог председника Одбора проф. др Душана Милисављевића Одбор је одлучио да сагласно члану 76. Пословника Народне скупштине обједини расправу о првој и другој тачки дневног реда.

Прва и друга тачка дневног реда - **Информација о раду Министарства здравља за период април-јун 2013. године и Информација о раду Министарства здравља за период јул-септембар 2013. године**

Министар здравља проф. др Славица Ђукић Дејановић представила је рад Министарства здравља у извештајном периоду и изразила задовољство јер су све активности планиране за овај период остварене. Навела је да су информације које се односе на нормативну активност приказане обједињено, као и да су у тим активностима учествовале унутрашње организационе јединице овог министарства, свака из своје надлежности. Истакла је значај доношења Закона о правима пацијената и Закона о заштити лица са менталним сметњама те је изразила захвалност члановима Одбора јер су својим расправама у пленуму, као и на седницама овог одбора допринели доношењу ова два нова закона из области здравствене заштите.

Затим је навела да је Влада у овом извештајном периоду донела: Уредбу о измени и допунама Уредбе о планирању и врсти роба и услуга за које се спроводе централизоване јавне набавке; Уредбу о изменама Уредбе о критеријумима за формирање цена лекова за употребу у хуманој медицини чији је режим издавања на рецепт; Одлуку о највишим ценама лекова за употребу у хуманој медицини, а чији је режим издавања на рецепт; Уредбу о изменама и допунама Уредбе о коретивном коефицијенту, највишем процентуалном увећању основне плате, критеријумима и мерилима за део плате који се остварује по основу радног учинка, као и начину обрачуна плате запослених у здравственим установама; Уредбу о измени и допунама Уредбе о планирању и врсти роба и услуга за које се спроводе централизоване јавне набавке;Решење о давању сагласности на Правилник о изменама и допунама правилника о Листи лекова који се прописују и издају на терет средстава обавезног здравственог осигурања; Решење о давању сагласности на Правилник о условима и начину упућивања осигураних лица на лечење у иностранству, који је Влада донела на седници одржаној 25. августа 2013. године; Решење о давању сагласности на Финансијски план Агенције за лекове и медицинска средства Србије за 2013. годину; Решење о давању сагласности да Републички фонд за здравствено осигурање започне поступке централизованих јавних набавки у 2013. години у складу са Уредбом о планирању и врсти роба и услуга за које се спроводе централизоване јавне набавке, као и Решење о давању сагласности на расподелу вишка прихода над расходима оствареним у Агенцији за лекове и медицинска средства и Закључак Владе од 30. априла 2013. године о утврђивању ретких болести које ће се у току 2013. године лечити као приоритет из средстава која се обезбеђују у буџету Републике Србије. Нагласила је да Влада озбиљно разматра сваки сегмент рада у оквиру здравствене политике са аспекта рада Министарства здравља, те да ово министарство увек указује на значај и допринос Одбора за здравље и породицу у креирању и реализацији здравствене политике у нашој земљи.

Од аката које је Министарство здравља донело у овом периоду, навела је следеће: Правилник о изменама и допунама правилника о начину контроле квалитета лекова и медицинских средстава; Правилник о номенклатури здравствених услуга на секундарном и терцијарном нивоу здравствене заштите; Правилник о прехрамбеним адитивима; Правилник о начину и поступку вођења евиденција у овлашћеним трансфузиолошким установама; Правилник о садржају и начину вођења евиденција, као и роковима чувања података у поступцима биомедицински потпомогнутог оплођења; Правилник о висини трошкова насталих у поступку утврђивања испуњености услова за обављање послова трансплантације органа, ткива и ћелија, биомедицински потпомогнутог оплођења и трансфузиолошке делатности и Правилник о јединственом регистру донора репродуктивних ћелија.

У вези са пројектом ''Реконструкција четири Клиничка центра у Србији: Београд, Нови Сад, Ниш и Крагујевац'', обавестила је да ће реализација истог бити успорена, будући да су средства намењена у те сврхе, добијена 2006. године из кредита Европске инвестиционе банке, трошена ненаменски и да ниједан од планираних пројеката није био завршен у предвиђеном року, као и да је због свега неведеног Министарство морало извршити кадровске измене у Јединици за имплементацију овог пројеката. Додала је да ће се у наредном периоду наставити започете реконструкције клиничких центара у Нишу, Новом Саду и Београду, док ће рад на реконструкцији Клиничког центра Крагујевац бити подељен у две фазе. Завршетак прве фазе радова планиран је до 2016. године, након чега би се започело са другом фазом радова на реконструкцији овог клиничког центра. За један од циљева пројекта ''Пружање унапређених услуга на локалном нивоу'' који се односи на унапређење информационо-комуникационих технологија у здравству, рекла је да није у потпуности реализован и да у многим здравственим установама не постоји интегрисани здравствени информацион системи, те да је Министарство у том циљу формирало Комисију, будући да је то предуслов успешне примене електронског здравственог картона и електронског рецепта.

Навела је да је Одељење за здравствену инспекцију у извештајном периоду извршило 2.200 инспекцијских надзора. Такође, подсетила је на обавезу здравствених установа да врше унутрашњупроверу квалитета стручног рада, на обавезу министра да донесе годишњи план провере квалитета стручног рада на основу којег се врши редовна спољна провера квалитета стручног рада, као и на обавезу Министарства да спроведе ванредну спољну проверу квалитета стручног рада на захтев законом овлашћених лица, те да је то учињено у случају недавно преминулих превремено рођених беба у Институту за неонатологију. Нагласила је да ће Министарство здравља одмах по утврђивању свих чињеница везаних за овај случај обавестити и јавност и овај одбор.

Упозорила је на мали број инспектора у Одељењу за инспекцију за лекове и медицинска средства, те је нагласила да поред кадровких промена, треба појачати контролу исправности лекова и смањити број лекова из нелегалних извора, за шта је неопходна сарадња са Министарством пољопривреде*,* шумарства и водопривреде и Агенцијом за лекове и медицинска средства. Затим је у оквиру активности Сектора за организацију здравствене службе навела следеће: формирана је комплетна база кадрова здравствених установа са територије Аутономне покрајине КиМ; обављене су припреме за израду Плана развоја кадрова у здравству и кадровског плана за 2014. годину; размотрено је 743 захтева за одобрење специјализација и ужих специјализација, од чега је 611 одобрено. Упутила је критику на организовано полагање стручних испита за 171 кандидата и изнела став да систем полагања стручних испита треба ревидирати.

Истакла је активности Сектора за здравствено осигурање на припреми Предлога закона о изменама и допунама Закона о здравственом осигурању и Предлога закона о изменама и допунама Закона о здравственој заштити, поводом чега ће бити организована јавна расправа, те је позвала чланове овог одбора да узму учешће током те расправе. С тим у вези најавила је укидање допунског рада лекарима у здравственој установи у којој раде, будући да је овај рад оцењен као могући извор корупције а да је за допунски рад лекара у другим здравственим установама, који уређује Закон о раду, покренута иницијатива ка ресорном министарству да се тај рад преиспита. У оквиру активности Сектора за јавно здравље рекла је да се скриниг карцинома грлића материце, дојке и дебелог црева спроводи по плану, те у вези са истим посебно истакла похвале које је ово министарство добило за спровођење Акционог плана унапређења здравља Рома, будући да је смртност ромске популације у последње три године смањена за 50 %.

У оквиру Сектора за европску интеграцију и међународну сарадњу поменула је Тело за координацију европске здравствене политике засноване на концепту – Здравље у свим политикама, док је у оквиру Сектора за буџетско финансирање навела измене и допуне Плана расподеле средстава за здравствене установе чији је оснивач Република за набавку опреме, инвестиције и инвестиционо одржавање у 2013. години, као и позитиван извештај државног ревизора о раду Групе за јавне набавке у 2012. години. У оквиру Сектора за правне послове у извештајном периоду навела је следеће активности: 17 мишљења на нацрте закона; 34 другостепена решења; 20 одговора на судске поднеске; 5 решења о дозволама за обављање метода и поступака традиционалне медицине у здравственим установама и приватној пракси; 108 решења о правима из радног односа државних службеника и намештеника. У овом извештајном периоду истакла је и активности Управе за биомедицину у реализацији 25 донора, уз напомену да то подразумева ангажман 40 до 45 чланова тимова у здравственим институцијама, као и извршене 55 кадаверичне трансплантације органа, од чега 44 бубрега, 10 јетри и једна трансплантација срца. Навела је да је урађена анализа и одобрен пројекат у вези са трансфузиолошком делатношћу која се финансира из буџета, те да се ради на успостављењу системског функционисања и евиденције о свим случајевима увоза ћелија и ткива ради лечења транспланатцијом. Најавила је да ће се ускоро одржати јавне расправе о Нацрту закона о здравственој документацији и евиденцијама у области здравства и Закону о заштити становништва од заразних болести. На крају излагања додала је да су се у овом шестомесечном периоду обављали и други текући послови из делокруга Министарства здравља.

Председник Одбора проф. др Душан Милисављевић, истакао је да велики број онколошких пацијената и њихова висока стопа смртности је показатељ да се здравствена заштита ових лица у нашој земљи мора другачије уредити. Подсетио је да је октобар међународни месец борбе против рака дојке и изнео став да би жене после 45 године живота, према мишљењу стручних комисија, требало да имају обавезу да на позив здравствене установе обаве скриниг за рано откривање рака дојке и грлића материце, као што је то случај у неким европским земљама. Такође, сматра да треба регулисати и скрининг канцера дебелог црева, плућа и просатате код мушкараца, у циљу очувања и унапређења здравља наших грађана. Апострофирао је лошу ситуацију у здравству у погледу набавке стентова, валвула кукова и осталих материјала, те да би одговорност поред директора здравствених установа, требало да сноси и Министарство здравља јер није поставило добре менаџере у тим установама. Осврнуо се и на проблем дугих листа чекања на зрачну терапију онколошких пацијената и додао да је у многим европским земљама период од завршене операције до започетог третмана радиотерапијом много краћи него код нас. С тим у вези, апеловао је да држава за ове пацијенте у што краћем временском року пронађе средства како би се благовремено приступило лечењу ове тешке болести. Такође, изнео је податак да се према наводима медија листе чекања за операцију катаракте повећавају, те је указао на потребу провере директора офталмолошких клиника, који су можда намерно допринели неуспеху тендера како би њихове приватне ординације, уколико их имају, боље финансијске пословале.

Др Предраг Мијатовић нагласио је да сумноги проблеми у функционисању здравствених центара наслеђени и да је највећи број директора здравствених установа из периода претходне власти. Затим је питао министарку да ли се најављено укидање допунског рада односи и на рад лекара ван матичних установа, јер сматра да је овај рад много већи извор корупције од допунског рад у здравственој установи у којој је лекар запослен. Мишљења је да лекари морају да се определе, да ли ће да раде у државним или приватним установама, с тим да би приватне ординације требало увести у редован систем здравственог осигурања. Такође, занима га да ли ће Министарство донети правилник о нострификацији диплома, указујући на проблем да не постоји стандардизација овог процеса, те да се време процеса нострификација диплома у нашој земљи креће у распону од 20 минута до годину дана, што сматра недопустивим.

Министар здравља проф. др Славица Ђукић Дејановић је поновила да је питање допунског рада лекара у другим здравственим установама регулисано Законом о раду и да је Министарство здравља покренуло иницијативу ка надлежном министарству да се тај рад преиспита. Имајући у виду да и питање нострификације диплома није у надлежности Министарства здравља, предложила је да заједно са Одбором покрене иницијативу ка Министарству просвете, науке и технолошког развоја да се процес нострификације диплома стандардизује на свим факултетима.

Проф. др Милета Поскурицаосврнуо се на поменути проблем мањка кадра у Одељењу за инспекцију за лекове и медицинска средства, те као једно од решења навео престанак примања нових радника у администрацији министарства. Истакао је да многе проблеме у здравству, као што је проблем лечења деце у уностранству, треба на системски начин решавати те да би увид у извештај о свим донацијама у области здравства у претходних десет година пружио одговоре у вези са узроцима многих садашњих проблема у здравству. Критички се осврнуо на то што никада није урађена процена рада бившег министра здравља. Упутио је примедбу на део Информације која се односи на активности Сектора за здравствено осигурање за период јул-септембар 2013. године јер је првих неколико ставки истоветно са претходним извештајем. Указао је на потребу да се утврди број лекара који недостаје нашем здравсту, лимит за немедицинско особље, као и да се установи модел конкурса за здравствене установе. Такође, занима га на који начин се може утврдити да ли је извршено спаљивање дрога и наркотика. У вези са питањем функционисања Лекарске коморе Србије, нагласио је да није урађен надзор над законитим и наменским коришћењем средстава коморе, те је додао да су велика средства потрошена супротно Закону о коморама здравствених радника.

Поводом претходног излагања, председник Одбора проф. др Душан Милисављевић предложио је да у наредне две недеље сазове седницу Одбора на којој би се расправљало о свим донацијама у здравству од 2000. до 2012. године (донације Европске уније, Светске банке, Америке, Канаде, Аустралије и Јапана), будући да постоји сумња да су многа од ових средстава медицинске помоћи коришћена у приватним клиникама појединих функционера.

Министар здравља проф. др Славица Ђукић Дејановић је одговорила да Владина комисија спроводи спаљивање дрога и наркотика у складу са стандардима Европске уније, те да је с тим у вези уведен смер у неким медицинским школама за едуковане медицинске техничаре за уништење медицинског отпада; затим да Министарство здравља у поређењу са другим министарствима има много мање и кадра и простора, те је додала да нико од затечених радника у администрацији није отпуштен; да је Законом о коморама здравствених радника регулисан надзор над законитим и наменским коришћењем средстава коморе; да поступање коморе у погледу придржавања прописа о финансијском и рачуноводственом пословању врши министарство надлежно за послове финансија, а да Министарство здравља треба да има увид само у стручне аспекте рада ове коморе.

Др Нинослав Гирић подржава укидање допунског рада јер сматра да је исти велики извор корупције. У вези са лечењем деце у иностранству и спречавања злоупотребе ове деце у политичке сврхе, прочитао је информацију РФЗО која се односи на лечење шеснеастогодишње Невене Јанковић којој је потребна транспантација плућа. Наиме, према мишљењу Првостепене лекарске комисије, трансплантација плућа код деце млађе од 18 година је високо ризична, те је препорука ове комисије да се тек након завршетка физичког развоја плућа уради ова операција. Пренео је став Управног одбора РФЗО да се овој пацијенткињи може омогућити лечење у иностарнству када то процене њени лекари и породица, те да је према последњим информацијама њој одобрен наставак лечења у Бечу. Изнео је и предлог директора РФЗО да председник овог одбора буде члан Лекарске комисије за упућивање осигураних лица на лечење у иностранство.

Председник Одбора проф. др Душан Милисављевић прочитао је одлуку РФЗО број 02-8:180.3-288/13 од 26.09.2013. године у којој се наводи да је Комисија РФЗО одбила захтев законског заступника поменуте пацијенткиње за њено упућивање на лечење у иностранство, као неоснован. У прилогу ове одлуке, коју је добио од родитеља пацијенткиње, достављено је и мишљење Комисије Института за мајку и дете, којим се предлаже трансплантација, те је ради истинитог обавештавања јавности, упутио молбу да се не говори да није било негативног одговора РФЗО. Такође је изнео став да не може прихватити предлог да буде члан Лекарске комисије за упућивање осигураних лица на лечење у иностранство јер би то био сукоб интереса с обзиром на то да је као народни посланик представник законодавне власти, која подразумева и надзорну улогу.

Небојша Зеленовић је такође упутио примедбу на начин и време сазивања ове седнице, с обзиром на то да је више пута безуспешно предлагао системске и друге актуелне теме за расправу на седници овог одбора, као што су: право на лечење деце у Србији, имајући у виду да су деци пољопривредника и радника, чији послодаваци не уплаћују доприносе за обавезно здравствено осигурање, ова права ускраћена; проблем мањка лекара специјалиста у здравству, будући да ће око 14 хиљада лекара ускоро отићи у пензију; угрожен статус и функционисање стоматолошке здравствене службе као и подељеност ове струке; преузимање одговорности државе за дуг здравствених установа према апотекама и добављачима те потреба да се оствари увид у спискове здравствених установа који су те дугове направили. На крају излагања је подсетио да сви чланови Одбора контролишу рад Владе, и да без консензуса не треба донети ниједан системски закон.

Др Санда Рашковић Ивић подржала је активности овог министарства на орагнизованом спровођењу скриниг програма за најзаступљеније малигне болести у нашој земљи, али сматра да би ради веће ефикасности то требало и законски регулисати. С тим у вези поменула је пример Јапана где грађани не могу оверити здравствену књижицу уколико се нису одазвали на одређене прегледе, као што је тумор маркер или скрининг за одређене малигне болести и сл. Такође је изразила бригу за лечење деце пољопривредника и радника оних послодаваца који не уплаћују дорпиносе за обавезно здравствено осигурање, те је подржала иницијативу да се о тој теми расправља, како би деца остварила Уставом загарантовано право на лечење. Упозорила је на суочавање са проблемом мањка кадра специјалиста у здравству, те је као решење предложила давање одређених подстицаја младим лекарима за одлазак на рад у унутрашњост, на КиМ, али је апсотрофирала изједначавање приватне и државне праксе као системско решење, а тиме и решавање проблема злоупотребе допунског рада.

Проф. др Милета Поскурица још једном се обратио присутнима јер је погрешно протумачено његово излагање, те је с тим у вези навео следеће: када је помињао администрацију Министарства здравља мислио је да треба спречити даља запошљавања, а не да треба отпустити запослене; кад је помињао отпад није мислио на медицински, него на отпад дроге и дувана. Изнео је мишљење да водиче добре клиничке праксе и протоколе који их прате, треба прилагодити нашим условима у здравству, као и примену ДИЛС програма на секундарном и терцијарном нивоу, имајући у виду лош одјек примене овог програма на примарном нивоу здравствене делатности пре свега од стране здравствених радника.

Након дискусије, Одбор је сагласно члану 229. Пословника Народне скупштине, одлучио већином гласова (десет гласова за, четири гласа против, од укупно 14 присутних) да прихвати Информацију о раду Министарства здравља за период април-јун 2013. године.

Одбор је сагласно члану 229. Пословника Народне скупштине, одлучио већином гласова (десет гласова за, три гласа против, један није гласао, од укупно 14 присутних) да прихвати Информацију о раду Министарства здравља за период јул-септембар 2013. године.

Трећа тачка дневног реда - **Информисање Одбора о употреби генетски модификоване хране и њеном утицају на здравље људи**

Министар здравља проф. др Славица Ђукић Дејановић, пре почетка разматрања ове тачке дневног реда, изнела је став да о овој теми не треба дискутовати без свеобухватног приступа са аспекта више министарстава, имајући у виду да су инспекцијски послови хране, увоза хране и животне средине у надлежности Министарства пољопривреде, шумарства и водопривреде, као и Министарства енергетике, развоја и заштите животне средине. Према важећим законима Министарство здравља надлежно је за контролу воде, адитива и одређених додатака храни и може да реагује једино када прети болест и када се развије болест. С тим у вези упутила је предлог Одбору да заједно са другим надлежним министарствима осмисли дебату на којој би стручњаци из области науке, пољопривреде, животне средине и здравља расправљали о овој теми. Потом је упутила извињење члановима Одбора јер због неодложних обавеза мора да напусти седницу.

Председник Одбора проф. др Душан Милисављевић апострофирао је значај и актуелност ове теме, те обавестио чланове Одбора да трећу тачку дневног реда неће разматрати на овој седници. Будући да је осам земаља чланица ЕУ забранило употребе ГМО и да је од 140 чланица Светске трговинске организације само 40 дозволило употребу ГМО у својој земљи, сматра да грађани Србије треба да чују истину о утицају ове хране на здравље становника и околине. С тим у вези, рекао је да ће након договора са председницима других одбора, у чијем је делокругу ово питање, одржати заједничко јавно слушање на ову тему.

Четврта тачка дневног реда – **Разно**

Заменик Одбора мр др прим. Љубица Мрдаковић Тодоровић осврнула се на високу стопу морбидитета и морталитета од онколошких болести у нашој земљи и предложила да Одбор покрене иницијативу ка Министарству здравља да скрининг програми за најзаступљеније малигне болести постану обавезујући, као што је то случај у многим европским земљама, те да се уведу одређене законске консеквенце у случају неоправданог неодазивања на ове прегледе.

Потом је обавестила присутнеда ће Одбор за животну средину, јавно здравље и безбедност хране Европског парламента у периоду од 28. до 30. октобра 2013. године посетити Републику Србију, те да је у оквиру посете, дана 29. октобра, од 11,45 до 12,30, планиран састанак са овим одбором. Након краће дискусије одлучено је да делегацију Одбора за здравље и породицу на овом састанку чине чланови Одбора, представници свих посланичких група у овом одбору.

Поводом ове тачке дневног реда није било више предлога ни дискусије. Седница је завршена у 17, 00 часова.

СЕКРЕТАР ПРЕДСЕДНИК Божана Војиновић Проф. др Душан Милисављевић